A BIZOTTSÁG HATÁROZATA
(2006. január 20.)
Romániában a magas patogenitású madárinfluenza gyanújával kapcsolatos egyes védekezési intézkedésekről szóló 2005/710/EK határozat módosításáról
(az értesítés a C(2006) 61. számú dokumentummal történt)
(EGT vonatkozású szöveg)
(2006/23/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A madárinfluenza a baromfik és egyéb madarak elhullással és rendellenességgel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő és a baromfitenyésztés jövedelmezőségét csökkentő járványos méreteket ölthet. Fennáll a veszélye, hogy a betegség kórokozója nemzetközi kereskedelem útján bekerülhet az élő baromfiállományba és baromfitermékekbe.
(2)
2005. október 12-én Románia tájékoztatta a Bizottságot, hogy baromfi klinikai esetében az ázsiai törzsű, A típusú influenzavírus H5N1 altípusát izolálta. Ezért a Bizottság elfogadta a Romániában a magas patogenitású madárinfluenza gyanújával kapcsolatos egyes védekezési intézkedésekről szóló, 2005. október 13-i 2005/710/EK bizottsági határozatot (3).
(3)
Románia szigorú járványvédelmi intézkedéseket hajtott végre, és az influenza helyzetéről további információkat küldött a Bizottságnak, amelyek igazolják Románia területének azon részeiről történő behozatal felfüggesztésének a korlátozását, amelyeket az influenza érint vagy ki vannak téve e kockázatnak.
(4)
A 2005/710/EK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/710/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
(1) A tagállamok felfüggesztik a következők importját:
a)
Románia területének a melléklet A. részében említett részéről származó élő baromfi, laposmellű futómadár, vadon élő és tenyésztett vadszárnyas és e fajok keltetőtojásai; valamint
b)
Románia területének a melléklet B. részében említett részéről származó következő termékek:
-
baromfi, laposmellű futómadarak, tenyésztett és vadon élő vadszárnyas friss húsa,
-
e fajoknak a húsából készült vagy e fajoknak a húsát tartalmazó húskészítmények és húsipari termékek,
-
e fajok bármely részét tartalmazó nyers kisállateledel és feldolgozatlan takarmány-alapanyag,
-
emberi fogyasztásra szánt tojás,
-
bármelyik madárfajból készült, nem kezelt vadásztrófea, és
-
feldolgozatlan toll és tollrészek.
(2) Az (1) bekezdés b) pontjától eltérve a tagállamok engedélyezik az (1) bekezdés b) pontja elsőtől a harmadik francia bekezdésének hatálya alá tartozó azon termékek behozatalát, amelyek a 2005. augusztus 1-je előtt levágott madarakból származnak.
(3) A (2) bekezdésben említett termékek szállítmányait kísérő állatorvosi bizonyítványokon/kereskedelmi okmányokon az alábbi, adott fajnak megfelelő szöveget tüntetik fel:
«A 2005/710/EK bizottsági határozat 1. cikkének (2) bekezdésével összhangban 2005. augusztus 1-je előtt levágott madárból származó friss baromfihús/laposmellű futómadár friss húsa/vadon élő vadszárnyas friss húsa/tenyésztett vadszárnyas friss húsa/baromfi, laposmellű futómadár, illetve tenyésztett vagy vadon élő vadszárnyas húsát tartalmazó vagy abból készült húsipari termék/baromfi, laposmellű futómadár, illetve tenyésztett vagy vadon élő vadszárnyas húsát tartalmazó vagy abból készült húskészítmény/baromfi, laposmellű futómadár, vadon élő vagy tenyésztett vadszárnyas (4) bármely részét tartalmazó nyers kisállateledel és feldolgozatlan takarmány-alapanyag.
(4) Az (1) bekezdés b) pontjának második francia bekezdésétől eltérve a tagállamok engedélyezik a baromfi, a laposmellű futómadár, a tenyésztett és vadon élő vadszárnyasok húsából készült vagy húsát tartalmazó húsipari termékek behozatalát, amennyiben e fajok húsán elvégezték a 2005/432/EK bizottsági határozat II. melléklete IV. részének B., C. vagy D. pontjában leírt különleges kezeléseket.”
2.
A határozat melléklettel egészül ki, amelynek szövegét e határozat melléklete állapítja meg.
2. cikk
A tagállamok haladéktalanul elfogadják a szükséges intézkedéseket, hogy e határozatnak megfeleljenek, és közzéteszik ezeket az intézkedéseket. Erről haladéktalanul tájékoztatják a Bizottságot.
3. cikk
E határozatnak a tagállamok a címzettjei.
Kelt Brüsszelben, 2006. január 20-án.